Diari Oficial de la Generalitat Valenciana


Sumari del DOGV 9606, del 30-05-2023 (2023/5755)

ORDRE 14/2023, de 23 de maig, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores per a la concessió d'ajudes en matèria de promoció i constitució de comunitats energètiques i realització d'estudis energètics de potencial de generació d'energies renovables en l'àmbit local.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9606

Data del DOGV
:   30-05-2023

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2023/5755


Data del document
:   23-05-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Ordre

Anàlisi jurídica

 Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * energia renovable
    * legislació

ORDRE 14/2023, de 23 de maig, de la consellera d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores per a la concessió d'ajudes en matèria de promoció i constitució de comunitats energètiques i realització d'estudis energètics de potencial de generació d'energies renovables en l'àmbit local. [2023/5755]  
  
Índex  
Preàmbul  
Títol únic. Disposicions generals i procediment  
Article 1. Objecte i àmbit d'actuació  
Article 2. Entitats beneficiàries  
Article 3. Actuacions subvencionables  
Article 4. Obligacions de les entitats beneficiàries  
Article 5. Finançament  
Article 6. Despeses elegibles  
Article 7. Termini d'execució, finalització i operativitat  
Article 8. Incompatibilitats i complementarietat d'ajudes públiques  
  
Article 9. Convocatòria  
Article 10. Sol·licitud i documentació  
Article 11. Criteris de valoració  
Article 12. Instrucció del procediment  
Article 13. Valoració i selecció  
Article 14. Proposta de resolució  
Article 15. Resolució  
Article 16. Ampliació de crèdits  
Article 17. Modificació de la resolució  
Article 18. Sol·licitud de pagament i justificació de les subvencions concedides  
Article 19. Pèrdua o minoració i reintegrament de subvencions  
Article 20. Règim sancionador  
Article 21. Seguiment i control de les actuacions  
Article 22. Protecció de dades de caràcter personal  
Article 23. Transparència, subministrament d'informació i dades obertes  
Article 24. Informació i publicitat de la convocatòria d'ajudes  
Disposició addicional  
Única. Incidència pressupostària  
Disposició derogatòria  
Disposicions finals  
Primera. Delegació  
Segona. Habilitació  
Tercera. Entrada en vigor  
  
  
Preàmbul  
  
Les ajudes regulades per aquesta ordre s'emmarquen dins de les obligacions establides per als estats membres de la Unió Europea de facilitar i promocionar el desenvolupament de comunitats d'energies renovables previst en la Directiva (UE) 2018/2001 del Parlament Europeu i del Consell, d'11 de desembre de 2018, relativa al foment de l'ús d'energia procedent de fonts renovables.  
L'Estratègia valenciana del canvi climàtic i l'energia 2030 constitueixen el Marc d'energia i clima del Consell que guiarà les actuacions en aquest àmbit amb la finalitat de reorientar el model productiu, impulsant la descarbonització, l'eficiència energètica, el desplegament i integració de les energies renovables, l'electrificació de l'economia, el desenvolupament de l'emmagatzematge d'energia i l'economia circular. Aquest marc estratègic inclou, des del primer moment, la necessitat que la ciutadania adopte un rol central i proactiu en la transició energètica, d'acord també amb el que s'estableix en l'Estratègia nacional contra la pobresa energètica 2019-2024, el Pla nacional d'adaptació al canvi climàtic (PNACC) 2021-2030 i l'estratègia a llarg termini per a una economia espanyola moderna, competitiva i climàticament neutra en 2050.  
Entre els aspectes que s'estan implementant, s'inclou el desenvolupament de noves figures com ara les comunitats energètiques. Aquestes noves figures impulsaran la gestió de la demanda, l'autoconsum, l'emmagatzematge, els agregadors i el desenvolupament de projectes d'energies renovables, que contribuiran a un apoderament energètic de la societat valenciana, i a una democratització de l'energia i a un accés més just per part de la ciutadania. Però, per a això, i que les comunitats energètiques puguen convertir-se en la figura clau que estan cridades a ser en la transició energètica, és necessari crear l'ecosistema que afavorisca el seu naixement i permeta la seua constitució, passant per fases prèvies i necessàries de dinamització social que impliquen a les administracions públiques i a la ciutadania, en un àmbit local. A través d'aquestes ajudes es pretén que els ajuntaments, com a promotors de les comunitats d'energies renovables, puguen iniciar en els seus territoris els processos participatius, informatius i divulgatius en dos plans: el general d'impuls d'aquestes noves figures en el seu territori i donar a conéixer a la ciutadania els seus avantatges i possibilitats, i en un pla més específic de creació de comunitats d'energies renovables, articulant els processos participatius previs necessaris, així com l'elaboració del projecte de comunitat d'energies renovables amb estudi d'emplaçaments i viabilitat econòmica, i donar lloc, finalment, a la constitució de la comunitat d'energies renovables com a realitat local. Es tracta, per tant, de crear amb aquestes accions un valor afegit de coneixement energètic local i un marc de divulgació i participació en allò que es refereix a l'acceptació local d'aquestes iniciatives i l'accés al finançament de les inversions necessàries, i actuant en dos àmbits de la promoció: promoure la difusió i coneixement de les comunitats energètiques en l'àmbit local de manera que puguen sorgir iniciatives d'enfocament ascendent (bottom-up), i erigir els ajuntaments promotors de la creació de projectes de comunitats energètiques en processos d'enfocament descendent (top-down).  
En aquest context, el desenvolupament de projectes realitzats per comunitats energètiques en les àrees d'energia renovable elèctrica i/o tèrmica, s'espera que contribuïsca a la reducció del consum d'energia final i/o l'augment del subministrament d'energia renovable així com la millor integració d'aquesta en el sistema, i això comporta una disminució de les emissions de CO2, a reduir la dependència energètica dels combustibles fòssils i un augment de beneficis locals en l'àmbit econòmic i social, especialment rellevant en les zones rurals on aquestes comunitats energètiques poden contribuir a dotar els municipis d'una major autosuficiència energètica, millorar la seua mobilitat elèctrica i la seua connexió territorial, així com contribuir a fixar població, no només oferint un model energètic sostenible, sinó també contribuint a la creació d'ocupació local, i lluitar, amb això, contra el despoblament. A més de permetre aprofitar les sinergies de l'economia local per a construir un model energètic local sostenible, renovable, i just que contribuïsca a lluitar també contra la pobresa energètica.  
Objectius necessaris, estratègics i urgents en un context com en l'actual situació produïda arran de la invasió d'Ucraïna per part de Rússia, i la inestabilitat de preus energètics generada, per la qual cosa resulta encara més necessari donar un impuls al foment de l'autoconsum, i augmentar d'aquesta manera la nostra capacitat d'autoproveïment i l'accés a l'energia d'una manera més neta, menys contaminant, i més justa, democratitzant el sistema energètic i atorgant a la ciutadania una sobirania energètica especialment necessària en un context com l'actual.  
  
Aquestes ajudes queden excloses del règim establit en l'article 107 del Tractat de funcionament de la Unió Europea en estar dirigides a activitats no econòmiques d'administracions públiques per no reunir tots els requisits de l'article 107.1 del TFUE, concretament per no suposar un avantatge econòmic per a una determinada empresa i, per tant, no estaran subjectes a l'obligació de notificació prèvia de la Comissió Europea. La comunitat d'energies renovables es defineix a l'efecte d'aquesta ordre de bases, d'acord amb el que s'estableix en la Directiva (UE) 2018/2001 del Parlament Europeu i del Consell, d'11 de desembre de 2018, relativa al foment de l'ús d'energia procedent de fonts renovables (DO L 328/82 de 21.12.2018), com una entitat jurídica: a) que, conformement al dret nacional aplicable, es base en la participació oberta i voluntària, siga autònoma i estiga efectivament controlada pels socis o membres que estan situats en les proximitats dels projectes d'energies renovables que siguen propietat d'aquesta entitat jurídica i que aquesta haja desenvolupat; b) els socis o els membres de la qual siguen persones físiques, pimes o autoritats locals, inclosos els municipis; c) la finalitat primordial de la qual siga proporcionar beneficis mediambientals, econòmics o socials als seus socis o membres o a les zones locals on opera, en lloc de guanys financers.  
En la tramitació fins a l'aprovació de la present ordre, dictada en el marc del que disposa l'article 49.3.3r i concordants de l'Estatut d'Autonomia de la Comunitat Valenciana, aquesta ha sigut objecte de tràmit d'informació pública i informada per l'Advocacia de la Generalitat.  
  
Aquesta ordre de bases està inclosa en el Pla estratègic de subvencions de la Conselleria d'Agricultura, Desenvolupament Rural, Emergència Climàtica i Transició Ecològica, i els seus organismes públics, per al període 2021-2023, aprovat per la Resolució de 16 de juny de 2021 (DOGV 9395, 01.08.2022) i modificat mitjançant la Resolució de 27 de juliol de 2022, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual es modifica el Pla estratègic de subvencions de la Conselleria d'Agricultura, Desenvolupament Rural, Emergència Climàtica i Transició Ecològica, i els seus organismes públics, per al període 2021-2023, aprovat per la Resolució de 16 de juny de 2021 (DOGV 9395, 01.08.2022).  
Aquesta ordre compleix els principis de necessitat, eficàcia, seguretat jurídica, transparència i eficiència que es recullen en l'article 129 de la Llei 39/2015, d'1 d'octubre, del procediment administratiu comú de les administracions públiques (en avant, Llei 39/2015), perquè aquestes mesures de foment resulten necessàries per a complir les obligacions establides per als estats membres de la Unió Europea de facilitar i promocionar el desenvolupament de comunitats d'energies renovables, necessitat que s'ha vist incrementada a causa de l'emergència energètica originada per la guerra d'Ucraïna. De manera específica, es compleixen els principis de necessitat i eficàcia, en exigir els articles 164, apartat e, i 165,1 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, que les bases reguladores de subvencions siguen aprovades mitjançant una ordre de la persona titular de la conselleria competent per raó de la matèria. Igualment s'ha tingut en consideració, com a principi inspirador, la reducció de les càrregues administratives que l'aplicació d'aquesta norma porta implícita. També s'adequa al principi de proporcionalitat, ja que l'ordre conté la regulació imprescindible per a atendre les necessitats que s'han de cobrir. El principi de seguretat jurídica es garanteix, atés que l'ordre és coherent amb la resta de l'ordenament jurídic. El principi de transparència, perquè en el seu procés d'elaboració s'ha donat audiència pública al projecte. Finalment, en aplicació del principi d'eficiència, aquesta ordre contribueix a racionalitzar la gestió dels recursos públics, en millorar la coordinació, la planificació i la valoració de l'execució en la matèria que es regula.  
  
Per tot això, de conformitat amb la Llei 38/2003, de 17 de novembre, general de subvencions, i així com amb el Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions, i a proposta de la direcció general competent en matèria de transició ecològica, i el Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, i dels articles 160.2 i 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i d'acord amb el Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a donar suport a la recuperació de la crisi conseqüència de la covid-19, vist l'informe de l'Advocacia General de la Generalitat i l'informe de la Intervenció Delegada, i d'acord amb totes les consideracions anteriors:  
  
  
  
ORDENE  
  
Títol I  
Disposicions generals i procediment  
  
Article 1. Objecte i àmbit d'actuació  
1. L'objecte d'aquestes bases és establir els requisits i el procediment per a subvencionar, en règim de concurrència competitiva, la realització d'actuacions de promoció i difusió pels ajuntaments de la Comunitat Valenciana de comunitats energètiques en l'àmbit local, d'estudis energètics de potencial de generació amb energies renovables en l'àmbit local, i relatives a processos participatius i constitució de projectes de comunitats d'energies renovables amb instal·lacions d'autoconsum d'energia elèctrica i/o tèrmica.  
  
2. Les actuacions subvencionables seran aquelles recollides en l'article 3, i sempre que complisquen els requisits establits en l'article 2.  
  
3. Les ajudes tenen com a finalitat:  
a) Fomentar la realització per part dels ajuntaments de la Comunitat Valenciana d'estudis energètics de potencial de generació d'energies renovables en l'àmbit local corresponent a l'entitat sol·licitant.  
  
b) Fomentar la realització per part dels ajuntaments de la Comunitat Valenciana d'actuacions de promoció i difusió de comunitats energètiques en l'àmbit local.  
c) Fomentar la promoció per part dels ajuntaments de la Comunitat Valenciana de projectes de creació i constitució de comunitats energètiques d'àmbit local en règim de comunitats d'energies renovables, amb instal·lacions d'autoconsum d'energia elèctrica i/o tèrmica, i donar suport als corresponents processos participatius i constitutius d'aquestes comunitats energètiques.  
4. La comunitat d'energies renovables es defineix a l'efecte d'aquesta ordre de bases, d'acord amb el que s'estableix en la Directiva (UE) 2018/2001 del Parlament Europeu i del Consell, d'11 de desembre de 2018, relativa al foment de l'ús d'energia procedent de fonts renovables (DO L 328/82 de 21.12.2018), com una entitat jurídica:  
a) Que, conformement al dret nacional aplicable, es base en la participació oberta i voluntària, siga autònoma i estiga efectivament controlada pels socis o membres que estan situats en les proximitats dels projectes d'energies renovables que siguen propietat d'aquesta entitat jurídica i que aquesta haja desenvolupat.  
b) Els socis o els membres de la qual siguen persones físiques, pimes o autoritats locals, inclosos els municipis.  
c) La finalitat primordial de la qual siga proporcionar beneficis mediambientals, econòmics o socials als seus socis o membres o a les zones locals on opera, en lloc de guanys financers.  
  
Article 2. Entitats beneficiàries  
1. Podran ser entitats beneficiàries de les ajudes els ajuntaments de la Comunitat Valenciana que complisquen els requisits establits en aquestes bases.  
2. Requisits  
Per a obtindre la condició d'entitat beneficiària de la subvenció, les entitats esmentades en el punt anterior hauran de complir els requisits següents:  
a) Aquells establits en l'article 13 de la Llei 38/2003, de 17 de novembre, general de subvencions, i la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
b) Trobar-se al corrent en el compliment de les obligacions tributàries davant de l'Estat i la Generalitat Valenciana, així com les obligacions davant de la Seguretat Social, així com estar al corrent en el compliment de la seua obligació de rendir comptes anuals davant de la Sindicatura de Comptes, en el cas que hi estiguen obligats.  
c) No tindre cap deute per reintegrament contret amb administracions públiques ni amb les entitats que integren el sector públic instrumental, de conformitat amb el que es disposa en l'article 34.5 de la Llei 38/2003, de 17 de novembre, general de subvencions.  
d) Els ajuntaments beneficiaris han de trobar-se adherits al Pacte Europeu de les Alcaldies per al Clima i l'Energia.  
3. Exclusions  
No podran obtindre la condició d'entitat beneficiària de les subvencions establides en aquestes bases aquelles en les que concórrega alguna de les circumstàncies establides en l'article 13.2 de la Llei 38/2003, de 17 de novembre, general de subvencions.  
  
Article 3. Actuacions subvencionables  
Seran subvencionables les línies d'actuació següents:  
1. Línia d'actuació A: actuacions relatives a estudis energètics de potencial de generació amb energies renovables al municipi.  
2. Línia d'actuació B: actuacions de promoció i difusió de comunitats energètiques en el municipi per a donar a conéixer a la ciutadania els beneficis de les comunitats energètiques:  
3. Línia d'actuació C: actuacions amb relació a projectes de creació i constitució de comunitats energètiques d'àmbit local en règim de comunitats d'energies renovables promoguts per l'ajuntament i, dins d'aquesta, es preveuen les actuacions següents:  
a) Actuacions relacionades amb els processos participatius amb la finalitat de buscar i integrar cada membre de la comunitat d'energies renovables, actuant l'ajuntament com a promotora del projecte.  
  
b) Actuacions amb relació a la cerca d'emplaçaments de les instal·lacions d'autoconsum, tecnologies, disseny de projecte i estudis tècnics i de viabilitat econòmica i jurídica.  
c) Actuacions amb relació a la constitució i formalització de la comunitat d'energies renovables.  
  
Article 4. Obligacions de les entitats beneficiàries  
1. Els ajuntaments beneficiaris estan subjectes a les obligacions generals derivades de la normativa vigent, tant europea com nacional sobre ajudes o subvencions públiques i, en particular, a les que fa referència l'article 14 de la Llei 38/2003, de 17 de novembre, general de subvencions.  
2. Els ajuntaments estan obligats a fer les activitats subvencionades en els termes de la resolució de concessió i a justificar-ne la realització en els terminis establits en les corresponents convocatòries.  
  
En particular, els ajuntaments beneficiaris estan obligats a:  
a) Complir l'objectiu que fonamenta la concessió de la subvenció, el qual és realitzar l'activitat que fonamente la concessió de la subvenció en el termini que s'establisca en les convocatòries corresponents. Qualsevol canvi que s'introduïsca en les condicions de realització de l'activitat s'ha de comunicar a l'òrgan concedent perquè l'autoritze o el denegue, si és el cas.  
a) Acreditar, davant de l'òrgan instructor el compliment dels requisits i condicions, així com la realització de les actuacions objecte de l'ajuda, si és el cas, segons la normativa aplicable, i el compliment de la finalitat que determine la concessió o gaudi de la subvenció.  
b) Acceptar les condicions fixades en aquesta ordre de bases, i en la convocatòria corresponent, i aquelles directrius que la direcció general amb competència en matèria de transició ecològica puga establir per a la seua aplicació i seguiment.  
c) Comunicar a la conselleria competent en matèria de transició ecològica l'obtenció de qualsevol altra ajuda o subvenció per a la mateixa finalitat, procedent de qualssevol altres administracions públiques, ens públics o privats, així com aportar declaració responsable sobre el caràcter compatible de l'ajuda rebuda i amb la normativa nacional, autonòmica i comunitària.  
d) Sotmetre's a les actuacions de comprovació a efectuar per l'òrgan concedent, així com a qualssevol altres de comprovació i control financer que corresponguen a la Generalitat o qualsevol altra administració en l'exercici de les seues competències, i aportar tota la documentació i informació que els siga requerida.  
e) Reintegrar, quan corresponga segons el que s'estableix en la Llei 38/2003, de 17 de novembre, general de subvencions, i en el termini legalment establit, els imports corresponents a les subvencions concedides, i remetre una còpia del document acreditatiu del reintegrament a l'òrgan instructor. En aquest últim cas, el reintegrament identificarà necessàriament, amb claredat, l'entitat beneficiària i actuació per a la qual es va atorgar la subvenció. De conformitat amb el que es disposa per l'article 13.2.g de la Llei 38/2003, general de subvencions, no podran obtindre la condició d'entitats beneficiàries d'aquestes subvencions les entitats que no es troben al corrent en el pagament d'obligacions per reintegrament de subvencions.  
f) Elaborar i aplicar el pla d'igualtat, de conformitat amb el que es disposa en la disposició addicional setena del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic.  
g) Destinar íntegrament l'import de la subvenció a les finalitats per a les quals s'atorga.  
h) Fer constar en les activitats realitzades i en tot el material utilitzat per a les accions de promoció i difusió, el finançament de la conselleria concedent de la subvenció, d'acord amb el que es disposa en l'apartat h de l'article 14 de la Llei general de subvencions i en la normativa autonòmica d'aplicació en matèria de transparència i publicitat activa.  
  
i) Qualsevol altra derivada de la normativa que siga directament d'aplicació.  
3. L'incompliment de les obligacions anteriors donarà lloc a l'exigència de les responsabilitats que corresponguen, d'acord amb la legislació vigent.  
  
Article 5. Finançament i quantia de les ajudes  
1. Les ajudes es convocaran anualment i es finançaran a càrrec de les corresponents línies pressupostàries incloses en cadascuna de les lleis de pressupostos que per a cada exercici aproven les Corts.  
2. Amb caràcter previ a l'aprovació de la corresponent convocatòria s'haurà d'acreditar l'existència de crèdit adequat i suficient.  
  
3. La quantia de l'ajuda consistirà en l'aplicació dels següents percentatges en funció de la ràtio kW de potència instal·lada d'autoconsum amb energies renovables per a habitatge corresponent al municipi sol·licitant per habitant d'aquest, d'acord amb la informació facilitada per la conselleria competent en matèria d'energia relativa a l'informe d'autoconsum de l'últim trimestre publicat en la data de publicació de la corresponent convocatòria i les últimes xifres oficials de població publicada per l'INE a la data de publicació de la corresponent convocatòria:  
  
- De 0 a 0,05 kW/habitant: 90 % de les despeses elegibles.  
- De 0,06 a 0,1 kW/habitant: 80 % de les despeses elegibles.  
De 0,11 a 1 kW/habitant: 70 % de les despeses elegibles.  
 1 kW/habitant: 60 % de les despeses elegibles.  
La quantia de les ajudes no podrà superar, per sol·licitant i línia d'actuació, l'import màxim de 13.000 euros, sempre que es tracte de costos elegibles inclosos en cadascuna de les línies d'actuació previstes en l'article 3 de la present ordre de bases i convocatòria corresponent, si bé un mateix sol·licitant podrà obtindre ajuda en més d'una línia d'actuació o en totes.  
  
Article 6. Despeses elegibles  
1. A aquest efecte, seran despeses elegibles aquelles despeses reals efectivament abonades a càrrec de l'entitat beneficiària en el termini fixat en la convocatòria corresponent, realitzades necessàriament per a l'execució de l'actuació subvencionada, efectivament executada i pagada, amb anterioritat a la finalització del període de justificació.  
2. La realització de les accions per a les quals s'haja concedit l'ajuda serà d'exclusiva responsabilitat de l'entitat beneficiària d'aquesta.  
  
3. Es concreten com a despeses elegibles les següents:  
3.1. Respecte a actuacions de la línia A, relatives a estudis energètics de potencial de generació amb energies renovables al municipi: despeses derivades de l'estudi energètic de potencial de generació amb energies renovables en el municipi que no es referisquen a un projecte concret de comunitats energètiques en règim de comunitats d'energies renovables amb instal·lacions d'autoconsum d'energia elèctrica i/o tèrmica promogut per l'ajuntament, sinó que tinga un abast general lligat a l'àmbit territorial del municipi.  
3.2. Respecte a actuacions de la línia B, de promoció i difusió de comunitats energètiques en l'àmbit local per a donar a conéixer a la ciutadania els beneficis de les comunitats energètiques:  
a) Despeses derivades de l'organització de cursos, tallers i jornades, de caràcter formatiu i divulgatiu, dirigits a la ciutadania i altres agents del teixit social.  
b) Despeses derivades d'aportar coneixement expert qualificat en matèria de comunitats energètiques dirigit al personal dels ajuntaments que puguen actuar com a dinamitzadors de les comunitats energètiques en l'àmbit local, a través de cursos específics de capacitació.  
  
c) Campanyes de difusió i promoció de les comunitats energètiques en l'àmbit local, en qualsevol format dirigides a la mobilització de la ciutadania i els agents del sector associatiu i productiu local.  
3.3. Actuacions de la línia C, amb relació a projectes de creació i constitució de comunitats energètiques d'àmbit local en règim de comunitats d'energies renovables.  
a) Amb relació a les actuacions relacionades amb els processos participatius s'inclouran les despeses següents:  
- Despeses derivades de l'organització de trobades de caràcter dinamitzador i participatiu entre els agents promotors, personal dinamitzador, ciutadania, i els agents qualificats del teixit social i productiu de l'àmbit local dirigits a crear un punt de trobada i una sèrie de sessions per a conéixer i participar en la iniciativa de creació de la comunitat energètica, concretar les necessitats, aspectes bàsics del pla d'acció, creació de la xarxa de suport en l'àmbit local, i desenvolupament de la proposta energètica en l'àmbit local.  
- Despeses derivades de la creació de pàgines webs i altres formes d'interacció entre els participants del procés, incloent-hi estratègies digitals.  
- Campanyes de difusió i promoció del projecte de comunitat energètica, en qualsevol format dirigides a la captació de membres i accés al finançament.  
b) Relatius a les actuacions de disseny i viabilitat del projecte de comunitat energètica:  
- Despeses en relació a estudis energètics de generació d'energies renovables en projectes, cerca d'emplaçaments de les instal·lacions d'autoconsum, selecció de tecnologies de generació d'energies renovables, estudis d'accés i connexió, disseny de projecte i altres serveis d'avaluació i assessoria tècnica que els ajuntaments contracten i siguen necessaris en les fases prèvies a la constitució de la comunitat energètica.  
- Despeses d'estudis de viabilitat econòmica i jurídica lligada a l'impuls del projecte concret de constitució i funcionament de la comunitat energètica.  
- Despeses derivades de la redacció del pla de gestió de la comunitat energètica.  
c) Actuacions amb relació a la constitució i formalització de la comunitat d'energia renovable:  
- Despeses relacionades amb la constitució i formalització de la comunitat d'energia renovable, i el compliment dels requisits administratius i legals d'acord amb la forma jurídica triada.  
4. No es consideraran despeses subvencionables l'IVA o altres impostos indirectes, quan aquestes siguen susceptibles de recuperació o compensació, d'acord amb el que es disposa en l'article 31.8 de la Llei 38/2003, de 17 de novembre, general de subvencions.  
5. Les despeses de subcontractació podran arribar fins al 100 % cent de la quantia total de la subvenció concedida.  
6. L'actuació objecte de subvenció haurà de realitzar-se dins del territori de la Comunitat Valenciana.  
  
Article 7. Termini d'execució, finalització i operativitat  
L'activitat objecte d'ajuda es realitzarà dins del període d'execució que determine la convocatòria o la resolució de concessió tenint en compte l'objecte o la finalitat de l'ajuda.  
Es considerarà despesa realitzada la que es duga a terme dins del període d'execució i es pague efectivament durant aquest, o dins del període de justificació.  
Les entitats hauran d'ajustar-se a la normativa aplicable en matèria de contractació pública.  
  
Article 8. Incompatibilitats i complementarietat d'ajudes públiques  
  
1. Aquesta ajuda podrà acumular-se a altres subvencions, ajudes, ingressos o recursos per a aquesta finalitat procedents de qualsevol administració o entitat, pública o privada; nacionals, de la Unió Europea o d'organismes internacionals, sempre que aquestes ajudes no subvencionen les mateixes actuacions; per a això, es presentarà declaració responsable sobre les ajudes rebudes respecte a aquesta finalitat, el caràcter compatible d'aquestes ajudes amb les establides en aquesta ordre, i el compliment de la normativa aplicable, així com la quantia rebuda i el detall de les despeses subvencionades.  
1. L'import de les subvencions en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos per a aquesta finalitat procedents de qualsevol administració o entitat, pública o privada, nacionals, de la Unió Europea o d'organismes internacionals supere el cost real de l'activitat subvencionada, de conformitat amb l'article 19.3 de la Llei 38/2003, de 17 de novembre, general de subvencions.  
2. Les entitats sol·licitants hauran de comunicar la concurrència o no concurrència amb altres subvencions, ajudes, ingressos o recursos per a aquesta finalitat procedents de qualsevol administració o entitat, pública o privada, nacionals, de la Unió Europea o d'organismes internacionals, una vegada tinguen coneixement de la seua existència, i en tot cas, amb anterioritat a la justificació dels fons percebuts, la qual cosa podrà originar les corresponents minoracions en l'import de l'ajuda concedida.  
  
Article 9. Convocatòria  
1. El procediment s'iniciarà d'ofici mitjançant convocatòria aprovada per la persona titular de la conselleria competent en matèria de transició ecològica, i publicada en la Base de dades nacional de subvencions, que traslladarà al Diari Oficial de la Generalitat Valenciana l'extracte de la convocatòria, per a la seua publicació, d'acord amb el procediment establit en l'article 20.8 de l'LGS i amb el contingut necessari que exigeix l'article 23.  
2. Les convocatòries hauran de recollir el contingut mínim de l'article 166 de la Llei 1/2015, de 6 de febrer, d'hisenda pública, del sector instrumental i de subvencions.  
3. Les convocatòries fixaran necessàriament la quantia total màxima destinada a les subvencions convocades i els crèdits pressupostaris als quals s'imputen.  
4. La informació de cada convocatòria i els impresos normalitzats de sol·licitud, annexos i resta de models estaran disponibles en la seu electrònica de la Generalitat a partir de la publicació en el Diari Oficial de la Generalitat Valenciana.  
  
Article 10. Sol·licitud i documentació  
1. Sol·licitud  
1.1. Les sol·licituds i els tràmits associats al procediment de concessió es presentaran en la forma i mitjans previstos en la corresponent convocatòria, a través del model normalitzat que es publicarà en la seu electrònica de la Generalitat, de conformitat amb el que es disposa en l'article 14 de la Llei 39/2015, dins del termini establit en la convocatòria.  
1.2. En la convocatòria s'admetrà únicament una sol·licitud de subvenció per entitat sol·licitant, si bé aquesta única sol·licitud podrà comprendre diverses o totes les línies d'actuació previstes en l'article 3 de la present ordre, sempre que l'àmbit de les actuacions de les línies A i B no s'incloga en el projecte de comunitat energètica promogut per l'ajuntament en la línia C.  
1.3. La presentació de la sol·licitud i documentació a aportar al costat d'aquesta serà conforme al que s'estableix en l'article 28 de la Llei 39/2015.  
1.4. La presentació de les sol·licituds comportarà l'acceptació plena d'aquestes bases i de la convocatòria corresponent per part dels ajuntaments.  
2. A la sol·licitud d'ajuda s'adjuntarà la documentació que s'indique en la corresponent convocatòria.  
  
Article 11. Criteris de valoració  
1. La concessió de les subvencions es realitzarà mitjançant el procediment de concurrència competitiva a què es refereix l'article 164 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, article 22 de la Llei 38/2003, de 17 de novembre, general de subvencions, i l'article 55 del Reial decret 887/2006, de 21 de juliol, pel qual s'aprova el Reglament de la Llei general de subvencions.  
2. Si la dotació econòmica continguda en la corresponent convocatòria arriba per a atendre totes les sol·licituds subvencionables presentades, es procedirà a concedir-les totes per l'import d'aquestes i dins dels límits i intensitats d'ajuda previstos en la convocatòria i el compliment de les regles establides en aquestes bases.  
3. Les sol·licituds seran avaluades segons els criteris de valoració següents:  
3.1. Per a les actuacions corresponent a la línia A d'actuació prevista en l'article 3 d'aquesta ordre relatives a estudis energètics de potencial de generació amb energies renovables al municipi corresponent:  
  
En funció de la ràtio kW de potència instal·lada d'autoconsum amb energies renovables per a habitatge corresponent al municipi per habitant d'aquest, de conformitat amb la relació que es farà pública com a annex en la convocatòria corresponent, d'acord amb la informació facilitada per la conselleria competent en matèria d'energia relativa a l'informe d'autoconsum de l'últim trimestre publicat a la data de publicació de la corresponent convocatòria i les últimes xifres oficials de població publicada per l'INE en la data de publicació de la corresponent convocatòria, d'acord amb la següent puntuació:  
- De 0 a 0,05 kW/habitant: 25 punts.  
- De 0,06 a 0,1 kW/habitant: 20 punts.  
- De 0,11 a 1 kW/habitant: 15 punts.  
- 1 kW/habitant: 10 punts.  
3.2. Per a les actuacions compreses en la línia B d'actuació prevista en l'article 3 d'aquesta ordre relatives a la promoció i difusió de comunitats energètiques al municipi:  
En funció de la ràtio kW de potència instal·lada d'autoconsum amb energies renovables per a habitatge en el corresponent al municipi per habitant d'aquest, de conformitat amb la relació que es farà pública com a annex en la convocatòria corresponent, d'acord amb la informació facilitada per la conselleria competent en matèria d'energia relativa a l'informe d'autoconsum de l'últim trimestre publicat a la data de publicació de la corresponent convocatòria i les últimes xifres oficials de població publicada per l'INE en la data de publicació de la corresponent convocatòria, d'acord amb la següent puntuació:  
- De 0 a 0,05 kW/habitant: 25 punts.  
- De 0,06 a 0,1 kW/habitant: 20 punts.  
- De 0,11 a 1 kW/habitant: 15 punts.  
- 1 kW/habitant: 10 punts.  
3.3. Per a les actuacions compreses en la línia C d'actuació prevista en l'article 3 d'aquesta ordre, respecte a actuacions amb relació a projectes de creació i constitució de comunitats energètiques d'àmbit local en règim de comunitats d'energies renovables, els criteris de valoració seran els següents:  
3.3.1. En funció de la ràtio kW de potència instal·lada d'autoconsum amb energies renovables per a habitatge corresponent al municipi per habitant d'aquest, de conformitat amb la relació que es farà pública com a annex en la convocatòria corresponent, d'acord amb la informació facilitada per la conselleria competent en matèria d'energia relativa a l'informe d'autoconsum de l'últim trimestre publicat a la data de publicació de la corresponent convocatòria i les últimes xifres oficials de població publicada per l'INE en la data de publicació de la corresponent convocatòria, d'acord amb la següent puntuació:  
- De 0 a 0,05 kW/habitant: 25 punts.  
- De 0,06 a 0,1 kW/habitant: 20 punts.  
- De 0,11 a 1 kW/habitant: 15 punts.  
- 1 kW/habitant: 10 punts.  
3.3.2. D'acord amb la tecnologia de generació d'energies renovables de la proposta de comunitat energètica presentada per l'ajuntament quan es base en instal·lacions amb fonts d'energia renovables diferents de les fotovoltaiques: 20 punts.  
3.3.3. Atés el nombre d'agents socials del teixit local adherits a la proposta de comunitat energètica promoguda per l'ajuntament:  
  
- Fins a 5: 5 punts.  
- Fins a 10: 10 punts.  
- Més de 10: 15 punts.  
3.3.4. Respecte a municipis de menys de 5.000 habitants, atesa la taxa de risc de pobresa o exclusió social (taxa AROPE) de la comarca a la qual pertanga el municipi, d'acord amb l'última actualització disponible en la data de la publicació de la convocatòria, feta pública per l'Institut Valencià d'Estadística: Aquells municipis que estiguen per damunt de la taxa AROPE de la Comunitat Valenciana obtindran 20 punts.  
  
4. En el cas que no hi haja dotació pressupostària suficient per a subvencionar tots els projectes presentats, es concediran les ajudes en funció de la puntuació obtinguda, en ordre decreixent, des del de puntuació major fins al que haja obtingut la puntuació menor; en cas de puntuació idèntica, prevaldrà el municipi de menor població i fins que s'acaben els fons establits en la convocatòria corresponent.  
  
5. En el cas que hi haja romanent en la dotació pressupostària en una de les línies d'actuació descrites en l'article 3, el romanent podrà destinar-se a satisfer les actuacions d'una altra línia d'actuació d'acord amb l'ordre següent:  
a) Si hi ha romanent en la línia d'actuació A: aquest import passarà, en primer lloc, a la línia d'actuació B, si s'ha acabat la dotació inicial i hi ha sol·licitants les sol·licituds dels quals no es poden atendre per falta de dotació pressupostària en aquesta línia d'actuació i, en segon lloc, a la línia d'actuació C, si s'ha acabat la dotació inicial i hi ha sol·licitants les sol·licituds dels quals es poden atendre per falta de dotació pressupostària en aquesta línia d'actuació.  
b) Si hi ha romanent en la línia d'actuació B: aquest import passarà en primer lloc a la línia d'actuació A, si s'ha acabat la dotació inicial i hi ha sol·licitants les sol·licituds dels quals no es poden atendre per falta de dotació pressupostària en aquesta línia d'actuació i, en segon lloc, a la línia d'actuació C, si s'ha acabat la dotació inicial i hi ha sol·licitants les sol·licituds dels quals no es poden atendre per falta de dotació pressupostària en aquesta línia d'actuació.  
c) Si hi ha romanent en la línia d'actuació C: aquest import passarà en primer lloc a la línia d'actuació A, si s'ha acabat la dotació inicial i hi ha sol·licitants les sol·licituds dels quals no es poden atendre per falta de dotació pressupostària en aquesta línia d'actuació i, en segon lloc, a la línia d'actuació B, si s'ha acabat la dotació inicial i hi ha sol·licitants les sol·licituds dels quals no es poden atendre per falta de dotació pressupostària en aquesta línia d'actuació.  
6. En els casos en què, havent obtingut igual puntuació durant el procés d'avaluació, fora necessari resoldre l'empat, s'atendrà la xifra oficial de població publicada per l'INE a la data de publicació de la corresponent convocatòria, i es prioritzaran els ajuntaments sol·licitants de menor a major població dels seus respectius municipis. Si després d'això, es manté l'empat, es prioritzarà per ordre de data i hora d'entrada de la sol·licitud d'ajuda telemàtica en la seu electrònica de la Generalitat Valenciana.  
  
Article 12. Instrucció del procediment  
1. L'òrgan encarregat de l'ordenació i instrucció del procediment de selecció de les subvencions a què es refereixen aquestes bases és la direcció general competent en matèria de transició ecològica, la qual acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució. En concret, la instrucció del procediment correspondrà al servei competent en matèria d'eficiència energètica per a la transició ecològica adscrit a la direcció general competent en aquesta matèria.  
2. Si la sol·licitud, amb el contingut a què es refereix l'article 10, no reuneix els requisits establits en la corresponent convocatòria, es requeriran els ajuntaments sol·licitants perquè en el termini de deu dies hàbils esmenen la falta o l'acompanyen dels documents preceptius, amb l'advertiment que, si no ho fan, es considerarà que desisteixen de la seua sol·licitud, d'acord amb el que s'estableix en l'article 68 de la Llei 39/2015 i en l'article 23.5 de la Llei de 38/2003, de 17 de novembre.  
3. Durant el període d'esmena no es podrà modificar l'objecte ni la condició de la sol·licitud presentada.  
4. Finalitzada la fase d'instrucció, s'emetrà per l'òrgan d'instrucció per a cada expedient un informe en el qual s'especifique si, amb la informació que es troba en el seu poder, la sol·licitud compleix els requisits establits per a accedir a l'ajuda.  
  
Article 13. Valoració i selecció  
1. La valoració de les sol·licituds presentades a fi de la seua admissió es realitzarà per una comissió de valoració, que funcionarà com a òrgan col·legiat en els termes previstos en els articles 15 i següents de la Llei 40/2015, d'1 d'octubre, de règim jurídic del sector públic.  
  
2. La comissió de valoració tindrà la composició següent:  
a) Presidència: la persona titular de la subdirecció general competent en matèria de transició ecològica.  
b) Vocal: la persona titular d'una direcció de servei de la direcció general competent en matèria de transició ecològica.  
c) Una persona funcionària adscrita a la direcció general competent en matèria de transició ecològica, que exercirà la secretaria.  
3. Les comissions que es constituïsquen a l'empara d'aquesta ordre s'ajustaran als principis de composició i presència equilibrada entre dones i homes, establits per la Llei orgànica 3/2007, de 22 de març, per a la igualtat efectiva entre dones i homes.  
4. El funcionament de la comissió de valoració s'atendrà amb els mitjans humans i recursos pressupostaris de la direcció general competent en matèria de transició ecològica, per la qual cosa no suposarà un increment de despesa en el corresponent exercici pressupostari.  
5. En allò no previst en aquesta ordre, s'atendrà al que es disposa en la secció 3a, «Òrgans col·legiats de les diferents administracions públiques» del capítol II del títol preliminar de la Llei 40/2015, d'1 d'octubre, de règim jurídic del sector públic.  
  
Article 14. Proposta de resolució  
1. L'òrgan instructor, a la vista de l'expedient i de l'informe de la comissió de valoració, formularà la proposta de resolució a l'òrgan concedent, que haurà d'indicar l'entitat sol·licitant o la relació de sol·licitants per als quals es proposa la concessió de la subvenció, i la quantia, i s'especificaran els criteris de valoració seguits per a efectuar-la, així com les sol·licituds de les quals es proposa la desestimació, desistiment i una llista de reserva per a cobrir les renúncies que es produïsquen. La proposta de resolució, degudament motivada, inclourà:  
a) La llista de les sol·licituds a les quals es proposa concedir la subvenció, incloent-hi els ajuntaments sol·licitants, i en la qual figurarà la despesa elegible, la puntuació obtinguda en el procés de valoració, la quantia de l'ajuda que es proposa concedir i la motivació, si és el cas, de les despeses no acceptades.  
b) La llista on figuren les sol·licituds que es propose denegar, degudament motivada.  
c) La relació de sol·licituds que es proposa la inadmissió, i el motiu de la inadmissió.  
d) La relació de sol·licituds de les quals es proposa declarar el desistiment.  
e) La relació de les sol·licituds que es proposa per a la llista de reserva en la qual figuraran els ajuntaments sol·licitants que, complint els requisits establits, no han pogut rebre l'ajuda per esgotament del crèdit pressupostari.  
2. La proposta de resolució es notificarà als ajuntaments, perquè, si és el cas, formulen les al·legacions que pertoquen en el termini de 10 dies hàbils, llevat que, d'acord amb el que es disposa en l'article 82.4 de la Llei 39/2015 no figuren en el procediment ni siguen tinguts en compte en la resolució altres fets ni altres al·legacions i proves que les adduïdes pel col·lectiu interessat.  
3. La proposta de resolució no crea cap dret a favor de l'entitat beneficiària proposada davant de l'Administració, mentre no li haja sigut notificada la resolució de concessió.  
  
Article 15. Resolució  
1. Una vegada elevada la proposta de resolució definitiva, la persona titular de la direcció general competent en matèria de transició ecològica dictarà la corresponent resolució del procediment, acte que posarà fi a la via administrativa i que serà notificada a l'entitat sol·licitant.  
2. La resolució de concessió serà motivada i contindrà els aspectes següents:  
a) La relació de sol·licituds a les quals es concedeix la subvenció, amb indicació de la puntuació obtinguda en el procés de valoració i una llista de reserva amb la puntuació obtinguda, i una relació de sol·licituds amb desestimació expressa, així com les relacions d'inadmissions i desistiments que s'hagen produït.  
b) Actuacions subvencionades.  
c) Import de la subvenció d'acord amb el que s'estableix en aquesta ordre i en la convocatòria respectiva, així com també en funció del crèdit disponible i del resultat de la valoració.  
d) La forma de pagament.  
e) L'import de l'actuació i de les despeses elegibles.  
f) Període d'execució.  
g) El règim de recursos.  
En el cas que les sol·licituds hagen sigut desestimades, s'indicarà el motiu de desestimació.  
S'inclourà també una llista de reserva amb les sol·licituds no ateses per falta de crèdit pressupostari, perquè en el cas que es produïsquen renúncies o desistiments de les subvencions concedides, es puguen fer atorgaments segons aquesta llista de reserva.  
3. La resolució del procediment es publicarà en el Diari Oficial de la Generalitat Valenciana d'acord amb el que s'estableix en l'article 45 de la Llei de procediment administratiu comú de les administracions públiques.  
4. El termini màxim per a resoldre i notificar les sol·licituds de subvencions serà de sis mesos comptats a partir de la finalització del termini de presentació de sol·licituds. Transcorregut aquest termini sense que haja recaigut cap resolució expressa, podran entendre desestimades les seues pretensions per silenci administratiu en els termes previstos en la normativa reguladora del procediment administratiu comú.  
5. En la resolució de desestimació per falta de disponibilitat pressupostària, es farà constar la incorporació i la posició de l'ajuntament sol·licitant en la llista de reserva i les condicions que es deriven de la seua inclusió.  
6. Contra la resolució del procediment de concessió, que posa fi a la via administrativa, es podrà interposar, potestativament, un recurs de reposició davant de la persona titular de la conselleria competent en matèria de transició ecològica i correspondrà la resolució del recurs a aquesta en el termini d'un mes, d'acord amb el que es disposa en els articles 123 i 124 de la Llei 39/2015, o directament un recurs contenciós administratiu davant de la sala contenciosa administrativa del TSJ de la Comunitat Valenciana en el termini de dos mesos, conforme al que s'estableix en l'article 10.1.a de la Llei 29/1998, de 13 de juliol, reguladora de la jurisdicció contenciosa administrativa.  
  
Article 16. Ampliació de crèdits  
Si es produeix un increment dels crèdits disponibles, a conseqüència de transferències o modificacions pressupostàries, la persona titular de la direcció general competent en matèria de transició ecològica podrà establir un increment de la dotació econòmica establida en alguna de les convocatòries i línies estratègiques susceptibles de finançament; i, si és el cas, així com el repartiment, a proposta de la comissió de valoració, entre les entitats que havent superat la puntuació mínima no hagen obtingut subvenció per falta de crèdit, sense necessitat d'obrir un període nou de sol·licituds.  
  
Article 17. Modificació de la resolució  
1. Les actuacions hauran d'executar-se dins del termini i en la forma que determinen les resolucions de concessió. No obstant això, quan sorgisquen les circumstàncies concretes que alteren les condicions tècniques o econòmiques essencials que s'han tingut en compte per a la concessió de la subvenció, la persona beneficiària podrà sol·licitar la modificació de la resolució de concessió.  
2. Totes les modificacions justificades hauran de ser aprovades prèviament per resolució degudament motivada de la persona titular de la direcció general competent en matèria de transició ecològica, per delegació expressa de la persona titular de la conselleria competent en matèria de transició ecològica, d'acord amb l'article 160.4.c de la Llei 1/2015, a sol·licitud de l'entitat beneficiària i es notificarà a aquestes. Transcorregut un mes des de la presentació de la sol·licitud de modificació sense resposta, la modificació es considerarà no acceptada.  
3. Qualsevol canvi en el contingut de la resolució requerirà simultàniament:  
a) Que el canvi siga sol·licitat abans que finalitze el termini d'execució de l'actuació i siga autoritzat expressament per l'òrgan concedent.  
  
b) Que el canvi no afecte els objectius perseguits amb la subvenció, als seus aspectes fonamentals, ni danye drets de tercers.  
c) Que les modificacions obeïsquen a causes sobrevingudes que no s'hagen pogut preveure en el moment de la sol·licitud.  
4. Caldrà adjuntar a la sol·licitud de modificació una memòria que expose els motius dels canvis i justifique la impossibilitat de complir les condicions que impose la resolució de concessió i el compliment dels requisits que establisca la subvenció corresponent.  
  
Article 18. Sol·licitud de pagament i justificació de les subvencions concedides  
1. Els ajuntaments beneficiaris d'aquestes subvencions, de conformitat amb el que es disposa en l'article 14.b de la Llei 38/2003, de 17 de novembre, general de subvencions, hauran d'acreditar la realització de l'activitat i el compliment de la finalitat que determine la concessió i gaudi de la subvenció.  
Les entitats beneficiàries hauran de justificar el compliment del que s'ha convingut mitjançant la presentació del compte justificatiu de despeses i de pagament de la totalitat de despeses originades per les activitats subvencionades.  
2. Sol·licitud de pagament  
La sol·licitud de pagament de la subvenció i la seua justificació, dirigida a la direcció general competent en matèria de transició ecològica, podrà realitzar-se des de l'endemà de la resolució de concessió de la subvenció, sempre que l'actuació estiga executada sent la data límit per a totes les línies de subvenció el 30 de novembre de l'any de la corresponent convocatòria.  
Les sol·licituds de pagament s'hauran de presentar telemàticament a través de la seu electrònica de la Generalitat en l'adreça d'internet sede.gva.es/va/proc18536, utilitzant els corresponents models normalitzats disponibles en aquesta.  
La no execució, no justificació i impagament de les actuacions en els terminis establits, implica el reintegrament total o parcial de la subvenció efectivament concedida i pagada.  
La direcció general competent en matèria de transició ecològica exercirà les funcions d'autorització de pagaments, així com la pràctica dels controls necessaris.  
Les entitats beneficiàries hauran de justificar el compliment del que s'ha convingut mitjançant la presentació del compte justificatiu de despeses i de pagament de la totalitat de despeses originades per les activitats subvencionades.  
3. Justificació de la sol·licitud de pagament  
3.1. En totes les línies de subvenció només seran admissibles les despeses efectivament pagades fins al 30 de novembre de l'any de la corresponent convocatòria.  
3.2. La sol·licitud de pagament anirà acompanyada de la següent documentació:  
A) Per a totes les línies d'actuació  
a) Memòria justificativa del compliment de les condicions imposades en la concessió de la subvenció, amb indicació dels següents aspectes:  
a.1. Respecte a la línia A d'actuacions: memòria signada electrònicament per la persona que represente l'entitat sol·licitant on consten les conclusions de l'estudi energètic i potencial de generació del municipi amb energies renovables.  
a.2. Respecte a la línia B d'actuacions: memòria signada electrònicament per la persona que represente l'entitat sol·licitant on consten les activitats realitzades, resultats obtinguts, període d'execució i data final de l'execució, incloent-hi dates de les actuacions desplegades, nombre d'assistents, de totes i cadascuna de les actuacions subvencionades, potencial nombre de persones receptores de les campanyes de difusió, i materials d'aquestes campanyes de promoció i difusió. Respecte als cursos i tallers formatius, s'indicarà el nombre de participants i hores de duració.  
a.3. Respecte a la línia C d'actuacions:  
- Respecte als processos participatius: memòria signada electrònicament per la persona que represente l'entitat sol·licitant on conste el nombre de sessions realitzades en els processos participatius, nombre d'assistents, nombre de membres incorporats al projecte de comunitat energètica com a resultat del procés participatiu, estratègies de comunicació desenvolupades, incloent-hi recursos digitals.  
  
- Respecte al disseny i viabilitat del projecte: memòria signada electrònicament per la persona que ostente la representació de l'entitat sol·licitant on consten les actuacions relatives a la cerca d'emplaçaments, estudis energètics i tècnics, tecnologia de generació d'energies renovables de la proposta de comunitat energètica presentada per l'ajuntament, concretant si es basa en instal·lacions amb fonts d'energia renovables diferents de les fotovoltaiques, estudis de viabilitat econòmica i jurídica.  
- Respecte a la constitució i formalització de la comunitat d'energia renovables: llistat de membres i de beneficiaris de la comunitat energètica, acord de constitució i forma jurídica triada per a la constitució, i, en el cas que siga necessari, per a la seua constitució, certificat d'inscripció en el registre corresponent.  
b) Una memòria econòmica signada electrònicament per la persona que represente l'entitat sol·licitant del cost de les activitats realitzades, amb una relació classificada de les despeses de l'activitat, amb identificació de la persona creditora, el document, el seu import, data d'emissió i data de pagament.  
c) Justificants de despesa, segons s'indique en la notificació de concessió de l'ajuda, a través de factures que hauran de complir el que es disposa en el Reglament pel qual es regulen les obligacions de facturació, aprovat pel Reial decret 1619/2012, de 30 de novembre, i altra normativa vigent. Les despeses presentades en la justificació hauran de documentar-se mitjançant factures pagades íntegrament. Aquest requisit s'aplicarà amb independència del percentatge d'imputació d'una despesa al projecte, per tant, les factures parcialment pagades no seran admeses.  
d) Justificants de pagament. Els pagaments només s'admetran si estan realitzats a través d'entitat financera, i la seua justificació es realitzarà mitjançant la presentació de la còpia de la transferència bancària que acredite l'eixida efectiva dels fons.  
En cas de percepció d'altres subvencions, resulten compatibles amb la percepció d'aquesta ajuda, i no se supera el cost de l'activitat subvencionada.  
Només seran admissibles les despeses efectivament pagades amb anterioritat a la finalització del període de justificació.  
e) Certificat, per part de la persona funcionària de l'Administració local amb habilitació de caràcter nacional de l'ajuntament que acredite:  
  
e.1. Que les despeses especificades en la memòria econòmica responen de manera indubtable a la naturalesa de l'activitat subvencionada, i han sigut efectivament efectuades i pagades.  
e.2. Que s'ha complit la normativa de contractes del sector públic en vigor.  
e.3. Que l'actuació no ha sigut finançada de manera irregular per fonts nacionals o comunitàries diferents, ni s'han rebut altres subvencions per als mateixos costos que superen el cost dels mateixos i que, en cas de percepció d'altres subvencions, resulten compatibles amb la percepció d'aquesta ajuda, i no se supera el cost de l'activitat subvencionada.  
e.4. Que l'entitat es troba al corrent en el compliment de les seues obligacions tributàries i enfront de la Seguretat Social, en les seues obligacions per reintegrament de subvencions que, si és cas, se li hagen exigit, de conformitat amb el que determina l'article 34.5 de la Llei 38/2003, de 17 de novembre, general de subvencions, i en el compliment de l'obligació de rendició dels seus comptes anuals davant de la Sindicatura de Comptes, de conformitat amb el que es disposa en l'article 199.5 de la Llei 8/2010, de 23 de juny, de la Generalitat, de règim local de la Comunitat Valenciana, que estableix que «la Sindicatura de Comptes expedirà, a petició de l'entitat local interessada, un certificat d'haver remés la documentació prevista en l'apartat 4 d'aquest article o, si és el cas, que ha presentat el compte general a la Sindicatura de Comptes.  
e.5. Que l'entitat no està incursa en cap de les prohibicions recollides en l'article 13.2 de la Llei general de subvencions.  
e.6. Fer constar en les activitats realitzades i en tot el material utilitzat per a les accions de promoció i difusió, el patrocini de la conselleria concedent de la subvenció, d'acord amb el que es disposa en l'apartat h de l'article 14 de la Llei general de subvencions i en la normativa autonòmica d'aplicació en matèria de transparència i publicitat activa.  
  
B) Per a la Línia d'actuació A s'haurà d'aportar, a més del que s'ha indicat en l'apartat A anterior, l'estudi energètic de potencial de generació d'energies renovables en el municipi en format digital.  
C) Per a la línia d'actuació B, a més del que s'ha indicat en l'apartat A anterior, respecte a les campanyes de difusió i promoció de les comunitats energètiques s'haurà d'aportar el material de la campanya, en el format en què s'haja realitzat aquesta campanya de difusió.  
D) Per a la línia d'actuació C, a més del que s'ha indicat en l'apartat A anterior:  
a) Respecte a les actuacions relatives als processos participatius:  
- Respecte a les despeses d'organització de les sessions participatives, de difusió del projecte de comunitat energètica: material de promoció, en el format que s'haja plasmat l'activitat de comunicació i promoció.  
- Respecte a les despeses de creació de webs i estratègia digital, s'aportarà justificació de la creació domini website, i de les accions d'estratègia digital desenvolupades per a l'impuls del projecte de comunitat energètica promogut per l'ajuntament.  
b) Respecte a les despeses de disseny i viabilitat del projecte de comunitat energètica: s'ha d'aportar els estudis de viabilitat i estudis energètics, així com el pla de gestió elaborat de la comunitat energètica.  
  
c) Respecte a les despeses de constitució de les comunitats d'energies renovables, s'ha d'aportar:  
- Document de constitució de la comunitat energètica, del tipus exigit en la normativa aplicable segons la seua forma jurídica i, si és el cas, d'inscripció en el registre corresponent.  
- Estatuts de la comunitat d'energia renovables promoguda per l'ajuntament.  
- Reglament de règim intern de la comunitat d'energies renovables promoguda per l'ajuntament.  
- Si és el cas, contracte d'assessoria jurídica per a la constitució de la comunitat d'energies renovables.  
4. El pagament de les ajudes s'efectuarà mitjançant transferència al compte bancari de l'entitat beneficiària indicada per aquesta, prèvia justificació de la realització de l'actuació aprovada, i d'acord amb el que s'estableix en aquesta ordre reguladora i en la corresponent convocatòria.  
5. La direcció general competent en matèria de transició ecològica exercirà les funcions d'autorització de pagaments, així com la pràctica dels controls necessaris.  
6. Per a presentar la sol·licitud de pagament de la subvenció s'haurà d'utilitzar el model i formularis habilitats en la Seu Electrònica de la Generalitat.  
  
Article 19. Pèrdua o minoració i reintegrament de subvencions  
1. Tota alteració de les condicions tingudes en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o ens públics o privats podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.  
  
2. Si la quantitat obtinguda en altres subvencions o ajudes d'altres administracions o ens públics o privats juntament amb la concedida en la convocatòria fora superior al cent per cent del cost de l'activitat, es procedirà, segons el cas, a la minoració o a la pèrdua del dret al cobrament de la subvenció reconeguda.  
3. Igualment, l'incompliment per l'entitat beneficiària dels requisits i condicions que van donar lloc a l'atorgament de la subvenció, així com la falta de justificació o la justificació insuficient de la subvenció concedida en el termini establit a aquest efecte, així com la concurrència d'altres causes recollides per l'article 37 de la Llei 38/2003, de 17 de novembre, general de subvencions, donarà lloc a la pèrdua del dret al cobrament total o parcial de la subvenció.  
4. En els supòsits en què pertoque, s'incoarà el corresponent procediment de minoració o desistiment sense efecte de la subvenció, previ tràmit d'audiència i notificació a l'entitat sol·licitant, perquè puga al·legar el que estime pertinent en defensa del seu dret.  
5. La resolució corresponent serà dictada per la persona titular de la direcció general competent en matèria de transició ecològica, que intervindrà per delegació expressa de la persona titular de la conselleria competent en matèria de transició ecològica, conforme a l'article 160.4.c de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
6. A més de l'incompliment dels requisits establits en aquestes bases reguladores, són causes de reintegrament de les subvencions les que estableix l'article 37 de la Llei 38/2003, de 17 de novembre, general de subvencions.  
En cas de constatar-se que hi concorre alguna de les causes de reintegrament, s'iniciarà el procediment corresponent, que podrà donar lloc tant al reintegrament de les quantitats percebudes, com a l'exigència dels interessos legals des de la data de pagament de la subvenció fins hui en què s'acorde la procedència del reintegrament, d'acord amb les previsions dels articles 37 a 43 de la Llei 38/2003, de 17 de novembre, general de subvencions, i dels articles 91 a 101 del Reglament que la desenvolupa, aprovat pel Reial decret 887/2006, de 21 de juliol i l'article 172 de la llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Article 20. Règim sancionador  
El règim sancionador l'aplicarà la comissió d'infraccions administratives contemplades en la normativa bàsica estatal a aquells subjectes responsables d'aquestes i es regirà pel que es disposa en el capítol IV del títol X de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
  
Article 21. Seguiment i control de les actuacions   
1. La persona titular de la direcció general competent en matèria de transició ecològica aprovarà un pla de control per a garantir la realització material de l'activitat subvencionada. Aquest pla de control suposarà, sobre una mostra aleatòria d'expedients, una anàlisi a posteriori i de qualitat, consistent en l'avaluació de l'expedient complet, una vegada finalitzat el període de subvenció i presentada la documentació obligatòria per les entitats beneficiàries. Les entitats beneficiàries de les ajudes se sotmetran a aquests controls administratius a posteriori i de qualitat, per la direcció general competent en matèria de transició ecològica, i estaran igualment sotmesos a qualsevol altra actuació de comprovació i control financer que corresponga a la Intervenció General i per la Sindicatura de Comptes, i aportaran la informació que siga requerida en l'exercici d'aquestes actuacions, o altres organismes de control.  
  
2. Els controls administratius inclouran les comprovacions següents:  
  
2.1. Respecte als controls administratius de les sol·licituds d'ajudes inclouran les comprovacions següents:  
a) L'admissibilitat de l'ajuntament beneficiari.  
b) Els criteris/requisits d'admissibilitat, els compromisos i altres obligacions que han de complir les actuacions per a les quals se sol·licita ajuda.  
c) El compliment dels criteris de priorització de sol·licituds.  
d) L'admissibilitat dels costos de l'actuació.  
2.2. Respecte als controls administratius de les sol·licituds de pagament inclouran les comprovacions següents:  
a) L'actuació finalitzada en comparació amb l'actuació per la qual es va concedir l'ajuda.  
b) Els costos contrets i els pagaments efectuats.  
3. Mitjançant els corresponents controls es comprovarà:  
a) Que el resultat i la realitat de l'operació s'ajusta a la descripció efectuada en la sol·licitud d'ajuda, respecte de la qual s'haja concedit l'ajuda i al comprovat administrativament en la sol·licitud de pagament.  
  
b) L'autenticitat de les despeses declarades. Per a això, requerirà els justificants que estime oportuns i que permeten obtindre evidència sobre l'adequada aplicació de la subvenció.  
3. En els controls a posteriori podrà comprovar-se o requerir-se justificants que acrediten l'execució de les actuacions subvencionades. La direcció general competent en matèria de transició ecològica comprovarà, a través de tècniques de mostreig, els justificants que estime oportuns i que permeten obtindre evidència raonable sobre l'adequada aplicació de la subvenció, i per a aquesta finalitat podrà requerir a l'entitat beneficiària la remissió dels justificants de despesa seleccionada.  
  
Article 22. Protecció de dades de caràcter personal  
1. La gestió de les ajudes previstes en aquestes bases comporta el tractament de dades de caràcter personal, i s'hauran de complir les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. En la convocatòria s'inclourà la informació que ha de facilitar-se a les persones interessades amb relació a les seues dades de caràcter personal, de conformitat amb el que s'estableix en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre, de protecció de dades personals i garantia dels drets digitals.  
3. En el disseny de la sol·licitud, dels formularis, de l'aportació documental, i altres actes administratius hauran de tindre's en compte els principis de protecció de dades. En concret, les dades personals seran adequades, pertinents i limitades al que siga necessari en relació amb els fins per als quals són tractades.  
  
Article 23. Transparència, subministrament d'informació i dades obertes  
Sense perjudici de les obligacions de publicitat activa de les entitats beneficiàries, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, tenen les següents obligacions:  
a) Subministrar a l'entitat concedent, previ requeriment, tota la informació que siga necessària per al compliment per aquesta de les obligacions previstes en la Llei de transparència, en el termini de 15 dies hàbils des del requeriment.  
b) La disposició dels nous conjunts de dades que es generen per la formalització i el desenvolupament de les subvencions atorgades per l'administració de la Generalitat, sempre que siga possible, com a conjunt de dades obertes.  
  
Article 24. Informació i publicitat de la convocatòria d'ajudes  
1. D'acord amb el que s'estableix en l'article 18 de la Llei 38/2003, general de subvencions, la conselleria competent en matèria de transició ecològica donarà d'alta la convocatòria i la seua resolució en la Base de dades nacional de subvencions i en el Portal de Transparència de la Generalitat la informació que en matèria de publicitat activa s'indica en la Llei 1/2022, de 13 d'abril, de transparència i bon govern de la Comunitat Valenciana.  
2. Es publicarà en la seu electrònica de la Generalitat la informació referent a les ajudes, juntament amb les guies i instruccions que puguen dictar-se per a la seua sol·licitud i posterior justificació.  
3. La convocatòria de les ajudes regulades en aquestes bases serà publicada en el Diari Oficial de la Generalitat Valenciana.  
  
  
DISPOSICIÓ ADDICIONAL  
  
Única. Incidència pressupostària  
D'acord amb l'article 26, punt 3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, l'aprovació de les presents bases no podrà suposar increment de cost econòmic en el pressupost de la Generalitat Valenciana. Seran les corresponents convocatòries les que, d'acord amb la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, recolliran les línies a les quals s'imputa el pagament de les subvencions, així com l'import global màxim destinat a abonar-les.  
  
  
DISPOSICIÓ DEROGATÒRIA  
  
Queda sense efecte l'Ordre 14/22, de 7 de setembre, de la Conselleria d'Agricultura, Desenvolupament Rural, Emergència Climàtica i Transició Ecològica, per la qual s'estableixen les bases reguladores i es convoquen les ajudes corresponents a l'exercici 2022 en matèria de promoció i constitució de comunitats energètiques i realització d'estudis energètics de potencial de generació d'energies renovables en l'àmbit local, a més de les disposicions d'igual o inferior rang s'oposen al que es disposa en aquesta ordre.  
  
  
DISPOSICIONS FINALS  
  
Primera. Delegació  
1. En virtut d'aquesta ordre, es delega en la persona titular de la direcció general competent en matèria de transició ecològica:  
- La resolució de la concessió i pagament d'aquestes ajudes.  
- L'aprovació de les modificacions necessàries respecte a l'actuació subvencionable, posteriors a la viabilitat i a la presentació de sol·licituds, degudament justificades i necessàries.  
- Totes les resolucions que calga dictar quant a la minoració o el reintegrament d'aquestes ajudes.  
  
Segona. Habilitació  
S'autoritza la persona titular de l'òrgan directiu competent en matèria de transició ecològica perquè dicte les resolucions i instruccions necessàries per a l'aplicació i interpretació d'aquesta ordre i es delega en aquesta persona la resolució d'incidències que puguen produir-se amb posterioritat a la resolució de les subvencions, inclosos els errors materials, aritmètics o de fet.  
  
Tercera. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 23 de maig de 2023  
  
La consellera d'Agricultura, Desenvolupament Rural,   
Emergència Climàtica i Transició Ecològica,  
ISAURA NAVARRO CASILLAS